სასიყვარულო განწყობა

სასიყვარულო განწყობა () — 2000 წლის ჰონგკონგური რომანტიკული დრამა, რომლის რეჟისორი, სცენარისტი და პროდიუსერია ვონგ კარ ვაი. ფილმის ორიგინალი სახელწოდება ითარგმნება, როგორც „ყვავილობის წლები“. ფილმში მთავარ როლებს ტონი ლიუნი და მეგი ჩენგი ასრულებენ. 

ფილმის პრემიერა 2000 წლის 20 მაისს კანის კინოფესტივალზე შედგა,IMDb: release dates სადაც ტონი ლიუნმა საუკეთესო მსახიობი მამაკაცის ნომინაციაში მოიპოვა გამარჯვება. იგი პირველი ჰონგკონგელი მსახიობია, რომელმაც კანის კინოფესტივალზე გაიმარჯვა. აგრეთვე კინოფესტივალზე „სასიყვარულო განწყობა“ ოქროს პალმის რტოსთვის იბრძოდა. ფილმი მალევე აზიური კინოს ერთ-ერთ საუკეთესო ნამუშევრად იქცა. 2016 წლის BBC-ის გამოკითხვაში, რომელშიც მსოფლიო მასშტაბით 177-მა კინოკრიტიკოსმა მიიღო მონაწილეობა, „სასიყვარულო განწყობა“ XXI საუკუნის მეორე საუკეთესო ფილმად დასახელდა. 

„სასიყვარულო განწყობა“ ვონგის არაფორმალური ტეტრალოგიის მეორე ფილმია, რომლის პირველი ნაწილია 1990 წლის „სიგიჟის დღეები“, ხოლო მესამე ნაწილია 2004 წლის „2046“. 

სიუჟეტი

ფილმში მოქმედება 1962 წლის კოლონიურ ჰონგ-კონგში ხდება. ჟურნალისტი ჩო მო ვანი ცოლთან ერთად ოთახს ქირაობს. იმავე დღეს გვერდით მდებარე ოთახში გადაზიდვების კომპანიის მდივანი სუ ჩენი ქმართად ერთად ბინავდება. ჩოსა და სუს მეუღლეები ძირითადად დაკავებულები არიან, რის გამოც ორივე მარტოსულად გრძნობს თავს. მათ შორის თანდათან მეგობრული ურთიერთობა ყალიბდება.

სათაური
ფილმის ორიგინალი სათაური, როგორც „ყვავილობის წლები“ ან „ყვავილობის ხანა“ ითარგმნება, რაც ახალგაზრდობის, სილამაზისა და სიყვარულის პერიოდის ჩინური მეტაფორაა და ჯოუ ხუანის 1946 წლის ამავე სახელწოდების სიმღერიდან მომდინარეობს. ფილმის ინგლისური სათაური ჯიმი მაკჰიუზის სიმღერიდან I'm in the Mood for Love მომდინარეობს.

კრიტიკული გამოხმაურება
საიტზე Metacritic „სასიყვარულო განწყობა“ 28 კინოკრიტიკოსის რეცენზიის საფუძველზე 100-დან 85 ქულითაა შეფასებული, რაც საყოველთაო აღიარებას გულისხმობს, ხოლო საიტზე Rotten Tomatoes ფილმს 90%-იანი რეიტინგი აქვს. ელვის მიჩელმა The New York Times-დან „სასიყვარულო განწყობას“ „წლის ყველაზე სულისშემძვრელად მშვენიერი ფილმი“ უწოდა. პიტერ უოკერმა The Guardian-დან დაწერა, რომ „ფილმი,  გარდა სიყვარულისა, ღალატის, დანაკარგის, ხელიდან გაშვებული შესაძლებლობების, მოგონებებისა და მარტოობის თემაზეა.“ დევიდ პარკინსონმა ჟურნალ Empire-დან ფილმის ვიზუალური მხარე და მსახიობთა შესრულების დონე შეაქო. მან აღნიშნა, რომ ფილმი ჭეშმარიტად რომანტიკული რომანის აღწერას გვთავაზობს.

2000 წელს, ჟურნალ Empire-ის სიაში „მსოფლიო კინოს 100 საუკეთესო ფილმი“ „სასიყვარულო განწყობა“ 42-ე ადგილზე დასახელდა,. ხოლო 2008 წელს Entertainment Weekly-ის 1983-2008 წლების საუკეთესო ფილმების სიაში  95-ე ადგილზე მოხვდა. 2009 წელს Time Out New York-მა „სასიყვარულო განწყობა“ დეკადის მეოთხე საუკეთესო ფილმად დაასახელა და „ახალი ათასწლეულის სრულყოფილად დაუმთავრებელი სიყვარულის ისტორია“ უწოდა.

2012 წლის Sight & Sound-ის კრიტიკოსთა გამოკითხვაში ყველა დროის საუკეთესო ფილმებს შორის „სასიყვარულო განწყობა“ 24-ე ადგილზე დასახელდა, რითაც 2000-იანი წლების ფილმებს შორის საუკეთესო შედეგი აიღო.

რეჟისორმა სოფია კოპოლამ „სასიყვარულო განწყობა“ თავისი ოსკაროსანი ფილმის „თარგმანში დაკარგულები“ უდიდესი შთაგონების წყაროდ დაასახელა. მან ოსკარის მიღებისას წარმოთქმულ სიტყვაში ვონგ კარ ვაის მადლობა გადაუხადა.

2015 წლის პუსანის საერთაშორისო კინოფესტივალზე აზიური კინოს საუკეთესო ფილმებს შორის იასუძირო ოძუს ფილმის „ტოკიური ამბავი“ და აკირა კუროსავას „რასიომონის“ შემდეგ „სასიყვარულო განწყობა“ მესამე ადგილზე დასახელდა.

2016 წელს BBC-ის XXI საუკუნის 100 საუკეთესო ფილმის სიაში დევიდ ლინჩის „მალჰოლანდ დრაივის“ შემდეგ „სასიყვარულო განწყობა“ მეორე ადგილზე მოხვდა.

2019 წელს ჟურნალმა The Guardian-მა „სასიყვარულო განწყობა“ XXI საუკუნის საუკეთესო ფილმებს შორის მეხუთე ადგილზე დაასახელა.

რესურსები ინტერნეტში







სქოლიო

კატეგორია:2000 წლის ფილმები
კატეგორია:ვონგ კარ ვაის ფილმები
კატეგორია:ჰონგ-კონგური ფილმები